Národná rada Slovenskej republiky

## VII. volebné obdobie

Číslo: PREDS – 411/2019

### 1564a

### Spoločná správa

**výborov Národnej rady Slovenskej republiky o výsledku prerokovania zákona z 27. júna 2019, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, vráteného prezidentkou Slovenskej republiky na opätovné prerokovanie Národnou radou Slovenskej republiky (tlač 1564)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Prezidentka Slovenskej republiky v zmysle čl. 102 ods. 1 písm. o) Ústavy Slovenskej republiky vrátila zákon **z 27. júna 2019, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, na opätovné prerokovanie Národnou radou Slovenskej republiky (tlač 1564).**

Vo svojom rozhodnutí č. 3133-2019-KPSR zo 17. júla 2019 uviedla dôvody na vrátenie zákona a v časti IV navrhla päť pripomienok:

1. V čl. I štvrtom bode § 8 ods. 11 schváleného zákona sa vypúšťa čiarka za slovami „obchodné tajomstvo“ a vypúšťajú sa slová „telekomunikačné tajomstvo, poštové tajomstvo“.
2. V čl. I štvrtom bode § 8 ods. 12 schváleného zákona sa vypúšťajú slová „utajovanej skutočnosti, bankového tajomstva, daňového tajomstva,“ a slová „telekomunikačného tajomstva, poštového tajomstva,“.
3. V čl. I štvrtom bode § 8 ods. 13 schváleného zákona sa v prvej vete vypúšťajú slová „utajovaná skutočnosť, bankové tajomstvo, daňové tajomstvo,“, za slovami „obchodné tajomstvo“ sa vypúšťa čiarka a slová „telekomunikačné tajomstvo, poštové tajomstvo“.
4. V čl. I štvrtom bode § 8 ods. 13 schváleného zákona sa v druhej vete vypúšťajú slová „utajovanej skutočnosti, bankového tajomstva, daňového tajomstva,“, za slovami „obchodného tajomstva“ sa vypúšťa čiarka a slová „telekomunikačného tajomstva, poštového tajomstva“.
5. V čl. I šiestom bode § 35 ods. 1 schváleného zákona sa vypúšťa písm. f).

Poznámka pod čiarou k odkazu 45ac sa vypúšťa.

**II.**

Predseda Národnej rady Slovenskej republiky rozhodnutím č. 1669 z 22. júla 2019 pridelil predmetný vrátený zákon na prerokovanie:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti, ktorý určil aj ako gestorský výbor.

Lehotu na prerokovanie vráteného zákona vo výboroch vrátane v gestorskom výbore určil do 9. septembra 2019.

**III.**

Uvedené výbory prerokovali predmetný vrátený zákon a zaujali tieto stanoviská:

## Ústavnoprávny výbor Národnej rady Slovenskej republiky prerokoval vrátený zákon 9. septembra 2019. Výbor neprijal uznesenie, keďže návrh uznesenia nezískal súhlas nadpolovičnej väčšiny všetkých poslancov podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov.

## Výbor Národnej rady Slovenskej republiky pre hospodárske záležitosti o predmetnom návrhu nerokoval, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný.

**IV.**

**Gestorský výbor prijal odporúčanie** pre Národnú radu Slovenskej republiky podľa   
§ 90 ods. 5 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **hlasovať:**

* spoločne o pripomienkach prezidentky Slovenskej republiky uvedených pod bodmi **1 až 5 s odporúčaním n e s c h v á l i ť**,
* vrátený zákon **s c h v á l i ť v pôvodnom znení.**

**V.**

Spoločná správa výborov Národnej rady Slovenskej republiky o prerokovaní zákona **z 27. júna 2019, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, vráteného prezidentkou Slovenskej republiky na opätovné prerokovanie Národnou radou Slovenskej republiky (tlač 1564a),** bola schválená uznesením gestorského výboru č. 380 z 10. septembra 2019.

Týmto uznesením výbor zároveň poveril spoločného spravodajcu **Milana Mojša,** aby na schôdzi Národnej rady Slovenskej republiky informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

# Bratislava 10. septembra 2019

Jana **K i š š o v á, v.r.**

predsedníčka Výboru NR SR

pre hospodárske záležitosti